Fógra ón gCoimisiún de bhun Airteagal 4(14) de Phrótacal 1 a ghabhann leis an gComhaontú Comhpháirtíochta Eacnamaíche idir an tAontas Eorpach agus Stáit SADC CCE, maidir leis an sainmhíniú ar an gcoincheap “táirgí tionscnaimh” agus modhanna comhair riaracháin Carnadh idir an tAontas Eorpach agus Stáit ACC CCE agus tíortha agus críocha thar lear de chuid an Aontais Eorpaigh dá bhforáiltear faoi Airteagal 4(3) agus 4(7) de Phrótacal 1 a ghabhann leis an gComhaontú Comhpháirtíochta Eacnamaíche idir an tAontas Eorpach agus Comhphobal Forbraíochta Dheisceart na hAfraice

(2022/C 131/02)

Foráiltear i míreanna 3 agus 7 d’Airteagal 4 de Phrótacal 1 a ghabhann leis an gComhaontú Comhpháirtíochta Eacnamaíche (“CCE”) idir an tAontas Eorpach (“an tAontas”) agus Stáit CCE Chomhphobal Forbraíochta Dheisceart na hAfraice (“SADC”) (1), maidir le carnadh trasnánach san Aontas.

Leis an gcarnadh sin, ceadaítear d’onnmhaireoirí san Aontas a chuimsiú sna táirgí a onnmhairíonn siad chuig Stáit SADC CCE ábhair de thionscnamh Stáit CCE san Afraic, i Muir Chairib agus san Aigéan Ciúin (“ACC”) nó ábhair de thionscnamh na dtíortha agus na gcríoch thar lear, nó oibriú nó próiseáil a dhéantar sna tíortha sin nó sna críocha sin, amhail is gur de thionscnamh an Aontais iad nó go ndearnadh san Aontas iad, i gcás ina gcuimsítear iad i dtáirge a tháirgtear san Aontas agus a onnmhairítear chuig Stát SADC CCE laistigh de chreat an Chomhaontaithe Comhpháirtíochta Eacnamaíche, faoi réir coinníollacha eile a bhunaítear i míreanna 4, 5, 8, 16 agus 18 d’Airteagal 4.

Tá an carnadh trasnánach á chur i bhfeidhm ag an Aontas Eorpach ón 1 Deireadh Fómhair 2018 mar aon le Stáit ACC CCE áirithe agus tíortha agus críocha thar lear (féach fógra 2018/C 407/07 (2)).

Ina theannta sin, thug an tAontas socrú i gcrích maidir le comhar riaracháin le Gána. Sholáthair an Coimisiún Eorpach sonraí faoin socrú sin do Stáit SADC CCE. Dá bhrí sin, chomhlíon an tAontas na ceanglais riaracháin a shonraítear in Airteagal 4(10) de Phrótacal 1, agus féadfaidh sé tús a chur leis an gcarnadh trasnánach dá bhforáiltear faoi Airteagal 4(3) agus (7) de Phrótacal 1 a ghabhann leis an gComhaontú Comhpháirtíochta Eacnamaíche idir an tAontas Eorpach agus Comhphobal Forbraíochta Dheisceart na hAfraice a chur i bhfeidhm le Gána ón 1 Aibreán 2022.

Thairis sin, tar éis don Ríocht Aontaithe tarraingt siar as an Aontas Eorpach, ní féidir an carnadh trasnánach a dhéanamh a thuilleadh le tíortha agus críocha thar lear de chuid na Ríochta Aontaithe ón 31 Eanáir 2020.

I bhfianaise an mhéid sin thuas, féadfar an carnadh trasnánach dá bhforáiltear le hAirteagal 4(3) agus (7) de Phrótacal 1 a chur i bhfeidhm san Aontas leis na tíortha agus na críocha seo a leanas:

— Muir Chairib: Antigua agus Barbúda; Comhlathas na mBahámaí; Barbadós; an Bheilís; Comhlathas Dhoiminice; an Phoblacht Dhoiminiceach; Greanáda; Poblacht na Guáine; Iamáice; San Críostóir-Nimheas; San Lucia; San Uinseann agus na Greanáidíní; Poblacht Shuranam agus Poblacht Oileán na Tríonóide agus Tobága;

— Réigiún na hAfraice Láir: Poblacht Chamarún;

— Réigiún na hAfraice Thoir agus Theas: Poblacht Mhadagascar; Poblacht Oileán Mhuiris; Poblacht na Séiséal agus Poblacht na Siombáibe;

— Réigiún an Aigéin Chiúin: Stát Neamhspleách Nua-Ghuine Phapua agus Poblacht Fhidsí;

— Réigiún na hAfraice Thiar: Poblacht an Chósta Eabhair; Gána (3)

— Tíortha agus Críocha Thar Lear: an Ghraonlainn; an Nua-Chaladóin agus a Spleáchríocha; Polainéis na Fraince; Críocha an Deiscirt agus an Antartaigh de chuid na Fraince; Oileáin Vailís agus Futúna; Saint-Barthélemy; San Pierre agus Miquelon; Arúba; Bonaire; Cúrasó; Saba; Sint Eustasius; Sint Maarten.

Foilsítear an fógra seo i gcomhréir le hAirteagal 4(14) de Phrótacal 1 a ghabhann leis an gComhaontú Comhpháirtíochta Eacnamaíche idir an tAontas Eorpach agus Comhphobal Forbraíochta Dheisceart na hAfraice.

Cuirtear an fógra seo in ionad fhógra 2018/C 407/07 an 12 Samhain 2018.

(1) IO L 250, 16.9.2016, lch. 1924

(2) IO C 407, 12.11.2018, lch. 8

(3) Ón 1 Aibreán 2022